АҞӘА, ԥхынгәы 10– Sputnik, Асмаҭ Ҵәыџьԥҳа. Аԥсны абокси, ақәԥареи, атлетика хьанҭеи рзы ареспубликатә хәыҷы-қәыԥштә школ ааӡамҭацәа Анри Аршбеи Леон Абӷаџьааи Аолимпиатә резерв ашкол "Лидер" ахь ааԥхьара роуит ҳәа Sputnik иазааицҳаит ашкол адиректор, аспортсменцәа разыҟаҵаҩ Альберт Карди-оӷлы.
Аспортсменцәа изныкымкәа ареспубликатәии жәларбжьаратәии ачемпионатқәа рҿы аԥхьахәқәа ргахьеит. Аԥсны имҩаԥысуаз аиндаҭларақәа руак аҿы дара аликааит Москватәи аобласт аҟынтәи азыҟаҵаҩ Алексеи Подольски.
"Усҟан дара ибзиаӡаны рхы аадырԥшит. Анри Аршба хә-қәгыларак мҩаԥигеит, зегьы заанаҵы ихиркәшеит. Леон Абӷаџьаа иакәзар аҩбатәи аҭыԥ игеит. Ақәгыларақәа рышьҭахь Москватәи азыҟаҵаҩ арҭ аҷкәынцәа Аолимпиатә резерв ашкол аҟны рыҟазаара аԥсоуп ҳәа иҳәеит. Рҭаацәа срацәажәеит, иақәшаҳаҭхеит. Нанҳәамзазы Подольскҟа ицараны иҟоуп", – иҳәоит Карди-оӷлы.
Аолимпиатә резерв ашкол аҟны рыҟазаараан ачемпионатқәа разыҟаҵара адагьы ашколтә программагьы иахысуеит.
"Аспортсменцәа рзы ари ԥеиԥш бзиоуп. Ари ашкол аҿы еицырдыруа аспортсменцәа аҵара рҵон. Ҳаҷкәынцәа рзы амҩақәа аатуеит абокс адунеи ду ахь" ҳәа иҳәеит иара.
Аолимпиатә резерв ашкол "Лидер" еиднакылоит Урыстәылеи Мрагылара ааигәа атәылақәеи рҟынтәи 1000-ҩык аспортсменцәа.